សភា​ភូមា​បដិសេធ​ថវិកា​សម្រាប់​គណៈកម្មការ​សិទ្ធិ​មនុស្ស
ព័ត៌មាន​អន្តរជាតិ​សំខាន់​ផ្សេងទៀត​​​សម្រាប់​យប់​ថ្ងៃ​ពុធ​ ទី​២៨​ ខែ​មិនា។
អនាគតរបស់គណៈកម្មការការពារសិទ្ធិមនុស្សរបស់ប្រទេសភូមា មិនមានភាពច្បាស់លាស់ទេ ក្រោយពីរដ្ឋសភាបានកាត់ផ្តាច់ថវិកាដែលបានត្រូវបង្កើតឡើងកាលពីឆ្នាំមុន នៅចំពេលដែលមានការកែទម្រង់តាមបែបប្រជាធិបតេយ្យ។ រដ្ឋសភាភូមា បានបដិសេធមិនយល់ព្រមលើថវិកាថ្មីនៅខែនេះ ដល់គណៈកម្មការការពារសិទ្ធិមនុស្សតែងតាំងឡើងដោយរដ្ឋាភិបាល ដោយនិយាយថាការបង្កើតអង្គការនេះតាមរយៈក្រឹត្យប្រធានាធិបតី មិនសមស្របទៅនឹងរដ្ឋធម្មនុញ្ញទេ។ លោក Benjamin Zawacki អ្នកស្រាវជ្រាវឲ្យអង្គការការពារសិទ្ធិមនុស្សអន្ដរជាតិ (Amnesty International) ថ្លែងថាគណៈកម្មការនោះប្រហែលជាមិនអាចរស់រានមានជីវិតតទៅទៀតទេ ដោយគ្មានថវិកាប្រើប្រាស់នោះ។ តែលោកថ្លែងប្រាប់វីអូអេពីទីក្រុងបាងកកថា ភាពទាល់ច្រកហាក់ដូចជាមានមូលហេតុខាងនីតិវិធី ហើយទំនងអាចដោះស្រាយបាន។ «ទោះជាដូចម្ដេចក៏ដោយខ្ញុំរំពឹងថាថវិកានោះនឹងផ្ដល់មកវិញជាមិនខាន។ ខ្ញុំគិតថា គណៈកម្មការអាចបានត្រូវប្រើប្រាស់ជាឧបករណ៍នយោបាយរបស់សាខាប្រតិបត្ដិ និងនីតិបញ្ញាត្តិដែលមិនអាចទុកជាមោឃៈបាន ដោយសារតែគ្មានថវិកានោះ»។ ប៉ូលីសនៅក្នុងទីក្រុងញូវដេលី បានវាយបង្រ្កាបមកលើជនជាតិទីបេតិ៍ដែលរស់នៅក្នុងទីក្រុង ក្រោយពីមានជនជាតិទីបេតិ៍និរទេសម្នាក់ បានយកភ្លើងទៅដុតខ្លួនឯងក្នុងសប្ដាហ៍នេះ ដើម្បីសម្តែងការតវ៉ាប្រឆាំងទស្សនកិច្ចរបស់ប្រធានាធិបតីចិនលោក ហ៊ូ ជិនតាវ។ គេរំពឹងថា ក្រុមមន្ដ្រីនៃក្រសួងការបរទេស របស់សម្ព័ន្ធភាពអារ៉ាប់នឹងគាំទ្រផែនការរបស់ប្រេសិតពិសេស លោក កុហ្វី អាណាន់ ដើម្បីបញ្ចប់វិបត្ដិនៅក្នុងប្រទេសស៊ីរី មួយថ្ងៃក្រោយពីរដ្ឋាភិបាលរបស់ប្រធានាធិបតី Bashar Al Assad ទទួលយកសេចក្ដីស្នើ។ សេចក្ដីរាយការណ៍ថ្មីមួយធ្វើឡើងដោយអង្គការការពារសិទ្ធិមនុស្ស Human right Watch និយាយថា ស្រ្ដីជាង៤០០នាក់នៅក្នុងប្រទេសអាហ្វហ្គានីស្ថានកំពុងជាប់គុកដោយសារតែបានព្យាយាមចាកចេញពីអំពើឃោរឃៅរំលោភដោយប្ដីរបស់នាងឬការបង្ខំឲ្យមានប្ដី។ រដ្ឋាភិបាលភូមានិយាយថានឹងរៀបចំសើរើឡើងវិញនូវប្រព័ន្ធរូបិយវត្ថុរបស់ខ្លួនដែលជាផ្នែកមួយនៃកម្មវិធីធ្វើឲ្យទំនើបដល់សេដ្ឋកិច្ចដែលកំពុងដេកស្ងៀម។ រដ្ឋមន្ដ្រីការបរទេសអ៊ីរ៉ង់ថ្លែងថា លោករំពឹងថាកិច្ចចរចាគ្នាទឹកថ្មីជាមួយមេដឹកនាំប្រទេសមហាអំណាចអំពីកម្មវិធីនុយក្លេអ៊ែរនឹងចាប់ផ្ដើមនៅថ្ងៃទី១៣ ខែមេសា តែទីកន្លែងនៅពុំទាន់ដឹងនៅឡើយទេ។ មេបញ្ជាការយោធាជាន់ខ្ពស់របស់ប៉ាគីស្ថាន ឧត្ដមសេនីយ៍ Ashfaq Pervez Kayani នឹងបើកឲ្យមានកិច្ចប្រជុំលើកទីមួយជាមួយមេបញ្ជាការយោធាអាមេរិកាំងដែលជាកិច្ចប្រជុំលើកដំបូងចាប់តាំងពីការវាយប្រហារតាមអាកាសរបស់ស.រ.អ.នៅខែវិច្ឆិកាមកលើព្រំដែនដែលបានសម្លាប់ទាហានប៉ាគីស្ថាន២៤នាក់។ អង្គការជនភៀសខ្លួនរបស់អ.ស.ប. (UNHCR) ថ្លែងថា ជនជាតិអាហ្វហ្គានីស្ថាន ស្ថិតនៅក្នុងបញ្ជីខ្ពស់ជាងគេ ក្នុងការតាមស្វែងរក ការជ្រកកោននៅក្នុងប្រទេសមានឧស្សហកម្មជឿនលឿននៅឆ្នាំ២០១១។ លោករដ្ឋមន្ដ្រីការពារប្រទេសអាមេរិក ឡេអន បាណេតា ថ្លែងថា ការស្ទង់មតិមិនអាចសម្រេចអំពីសង្គ្រាមនៅក្នុងប្រទេសអាហ្វហ្គានីស្ថានបានទេ។ មេដឹកនាំបណ្តាប្រទេសអឺរ៉ុបបានអំពាវនាវដល់ប្រទេសកូរ៉េខាងជើងឲ្យបោះបង់ចោលគម្រោងការបាញ់បង្ហោះកាំជ្រួចមីស៊ីល ហើយទម្លាក់ចោលកម្មវិធីនុយក្លេអ៊ែរ។ អតីតមេដឹកនាំប្រទេសគុយបា ហ្វីដែល កាស្រូ្ត (Fidel Castro) ថ្លែងថា លោកនឹងទៅជួបសម្ដេចប៉ាប នៅថ្ងៃពុធនេះក្នុងទីក្រុងឡាហាវ៉ាន មុននឹងសម្ដេចប៉ាបបញ្ចប់ដំណើរទស្សនកិច្ច៣ថ្ងៃរបស់ព្រះអង្គនៅលើកោះកុម្មុយនីស្តនោះ។